Beckhamov debi u američkoj prvoj nogometnoj ligi privukao rekordan broj gledatelja
Tribine stadiona RFK u Washingtonu bile su prepune: skoro 47 tisuća gledatelja uživalo je u utakmici u kojoj je domaći United odnio pob
David Beckham je odigrao svoju prvu utakmicu u američkoj prvoj nogometnoj ligi, i to u Washingtonu, gdje je njegov klub Los Angeles Galaxy gostovao kod domaćih D.C. United. Za Beckhama, stvari mora da su izgledale skoro kao u Engleskoj: teren je bio natopljen od pljuska koji je prije toga zalio američki glavni grad, a za vrijeme utakmice se ublažio do normalne kiše, a tribine stadiona RFK bile su prepune – skoro 47 tisuća gledatelja! Premda je igrao samo zadnjih 21 minutu, jer se još uvijek oporavlja od ozljede, i premda je njegov klub izgubio od D.C. Uniteda, Beckham već opravdava svoju plaću: publicitet koji je dobila prva nogometna liga nezabilježen je od njezinog osnivanja 1996. godine. Njegov debi je najgledaniji nastup jednog stranog nogometaša još od 1975. godine kada je Pele zaigrao za njujorški Cosmos. Doduše, Cosmos je tada pobijedio Toronto s 2-0. Galaxy je izgubio s 0-1. Tenis! Prva četiri nositelja plasirala su se u četvrtfinale Masters turnira Rogers Cup, u Montrealu. Branitelj naslova Roger Federer nije se uspio ni oznojiti u meču protiv kvalifikanta Fabija Fogninija: 6-1, 6-1. Rafael Nadal je u tri seta eliminirao Francuza Paul-Henrija Mathieua, dok je treći nositelj Novak Đoković u dva seta porazio Davida Nalbandiana. Četvrti Nikolaj Davidenko pobijedio je svog sunarodnjaka Mikhaila Youzhnyja.